Nils J. Lindberg

**Nils J. Lindberg**, nado en 1926 en Helsinqui, foi un industrial papeleiro e coleccionista numismático finlandés.

## Traxectoria 
Tras concluír a súa educación secundaria en 1943, Lindberg graduouse cun mestrado en enxeñaría en 1947 na Universidade Politécnica de Helsinqui. Logo duns anos de investigación sobre a produción de papel en Finlandia, Suecia e os Estados Unidos, Lindberg ingresou  en 1958 na Asociación Finlandesa da Industria Papeleira (Finnpap) como director técnico, e en 1960 promoveu a creación do Museo Finlandés do Papel. Durante tres décadas estivo vinculado profesionalmente á exportación de papel, ata que en 1988 se xubilou e comezou a dedicarse plenamente á investigación. En 1999 acadou o doutoramento en historia económica na Universidade de Jyväskylä, cunha tese titulada *Paper comes to the North: sources and trade routes of paper in the Baltic Sea region 1350-1700: a study based on watermark research*.

O seu interese pola numismática comezou a principios da década de 1960, cando comezou a súa colección de moeda finlandesa. En 1965 ingresou na Asociación Numismática Finlandesa, da que foi elixido vicepresidente en 1971 e presidente entre 1975 e 1983. 

Entre as investigacións de Lindberg no ámbito numismático é salientable a que versa sobre as fichas comerciais de ferro da época en que Finlandia estaba baixo dominio Sueco, que deron lugar ao artigo de 2004 titulado "En kartläggning av brukspolletter i Finland" ("Rastrexo de fichas comerciais en Finlandia"). 

A súa colección de moedas comezou a forxarse a mediados da década de 1960, fundamentalmente con moedas suecas e especificamente con táleros, o que o levou a publicar unha monografía sobre estas moedas en 1976: *Riksdalrar präglade i Sverige* ("Riksdaler cuñados en Suecia"). A parte máis importante da súa colección formouse entre as décadas de 1960 e de 1970.

## Recoñecementos 
En 1986, a Asociación Numismática Finlandesa emitiu unha medalla para conmemorar o 60 aniversario de Lindberg, deseñada polo medallista Kauko Räsänen (1926-2015).
* (2000): Medalla Örnhjelm, da Asociación Numismática Finlandesa.
* (2004): Insignia de ouro da Asociación Numismática Finlandesa.

## Publicacións 
Esta é unha escolma das monografías máis representativas de Nils J. Lindberg:

* (1949). *Om användningen av organiska kvicksilverföreningar för bekämpande av mikroorganismer i träsliperier och pappersbruk* ["Sobre o uso de compostos orgánicos de mercurio para o control de microorganismos na trituración de madeira e a fabricación de papel"]. Trämasseindustriens centrallab, Estocolmo.
* (1976). *Riksdalrar präglade i Sverige* ["Riksdaler cuñados en Suecia"]. Frenckell, Helsinqui.
* (1998). *Paper comes to the North. Sources and trade routes of paper in the Baltic Sea Region 1350-1700. A study based on watermark research*. International Association of papers historians, Marburg. ISBN 9789529097944

## Notas 
## Véxase tamén 
### Bibliografía 
* Männistö, H. (2016). "Nils J. Lindbergin Suomen metallirahakokoelma" e "Nils J. Lindberg och hans finska myntsamling / The Nils J. Lindberg Collection of Finnish Coins". En *The Finnish Numismatic Society Auction 398. Coins and medals of Finland from the Nils J. Lindberg collection*. Suomen Numismaattinen Yhdistys ry. Páxinas 9-18. ISBN 978-952-99333-6-5